text: Et Cléomadès lors li vint.
   Le brant haucié en son poing tint.
   Et Bruns li Hardis retorna
   Vers lui, et le cheval brocha.
   Fierement se sont encontré.
   Des brans se sont tés coups donné,
   Que de lor hiaumes feu sailli.
   PageV02P076
   S'avint en cele encontre ainsi,
   Que si radement s'encontrerent
   Des chevaus, k'à terre volerent
   Cheval et chevalier ensamble ;
   Mais navrez fu, si com moi samble,
   Bruns li Hardis si en l'espaule
   Que la chiere l'en devint pale.
   Et à ce avoit bien raison ;
   Car sans li issoit à foison
   Par la plaie, qui moult fu grans,
   Car moult estoit li brans trenchans
   Dont le coup avoit reçeü,
   Et cil fors qui l'avoit feru ;
   Car de cel coup meïsme là
   Que Cléomadès li donna,
   Couvint à terre trebuchier
   Dou hiaume Brun plus d'un quartier.
  